Marczinka Csaba

*A Nagyarcú Kun Legény*

 **(Ady-arc és a határok)**

 Nagy méla szemek

 és az ívelt bozontos szemöldök

 (szőrös határvonal az arcon):

 kerek Nagy-Magyarország Arc

 erős-karakteres vonásokkal...

 (esik szét az arc – esik szét az ország)

 Új ráncok az új határok,

 töpörödő arc s töpörödő terület!

 (leesik az arc, elvesznek a földek

 – halotti maszk és trianoni terület)

 (zsugorodó ország, csak a temető

 és a búcsúszertartás monument;

 temetni tudunk, csupán élni nem!)

 (trianonok és párizsok árnyékán,

 a romok fölött egy Ady-oltár\*

 – bronzba-márványba mentjük halandó húst)

 Utolsó Legény a Gáton a Srác!

 – utána már csak frusztrált poéták jőnek

 (vaskori zombik, aranykor múltán);

 határok-szögesdrótok emelkednek

 a feldarabolt Kárpát-medencében...

Csak az Ady-ikonarc maradt egyben:

nagy méla szemek

és az ívelt bozontos szemöldök...

(s megszólal a fekete zongora, még egyszer)

 *2019*

*\*Ady-oltár: Melocco Miklós szoborkompozíciója*

 *A hiányzó vers*

 **Ady Endre utolsó versére**

Még egy vers hiányzott a végéről

– talán a betegség és a halál

akadályozott csupán meg benne –,

hogy megírjad a Vesztesek Dalát!

Az „üdvözölt győző” után végre

a megszállt területekről futók,

maradékaikkal hurcolkodók,

a vagonlakóvá válók tömegét

kellett volna igazán mutatnod!...

Akikre rázuhant a Monarchia

oszló teteme és nyomorékká

vagy éppen holttá nyomta szét őket!

Akik jöttek mindenhonnan riadtan

Brassótól Szakolcáig, Fiumétól

Munkácsig – a háborús szél kit honnan

sodort... Róluk nem ejtettél már szót.

 *2011*